Jong man sterf, een ernstig beseer in motorfietsongelukDie motorfiets se wrak. Foto: Verskaf Een man is dood en ŉ ander is ernstig beseer in motorfietsongeluk in die vroeë oggendure in Secunda, Mpumalanga. Albei mans is vermoedelik in hul 20’s. Ineke van Huyssteen, woordvoerder van ER24, het gesê die ongeluk het omstreeks 02:00 op die R580 plaasgevind. “Die bestuurder het vir een of ander rede beheer oor die motorfiets verloor en die twee mans het van die motorfiets afgeval,” het Van Huyssteen gesê. By paramedici se aankoms op die toneel is een van die mans in die pad aangetref. “Hy het ongelukkig geen tekens van lewe getoon nie en is op die toneel dood verklaar.” Die ander man is met ernstige beserings op die toneel aangetref. Hy is behandel en na ŉ nabygeleë hospitaal geneem vir mediese behandeling. Die presiese oorsaak van die ongeluk is onbekend en word deur die polisie ondersoek.